Regsaksie kom as regering wéér ramptoestand instelPres. Cyril Ramaphosa (Foto: Presidensie/Twitter) Die burgerregteorganisasie AfriForum dreig om die hof op ŉ dringende basis te nader sou die regering besluit om weer ŉ ramptoestand in te stel – dié keer vir die voortslepende kragkrisis wat die land in die gesig staar. Dit kom ná mediaberigte dat pres. Cyril Ramaphosa oorweeg om nóg ŉ ramptoestand af te kondig. News24 het vroeër vandeesmaand berig dat hierdie moontlikheid tydens die ANC se nasionale uitvoerende komitee se vergadering geopper is. Volgens sy bronne is daar egter nog geen konkrete besluit hieroor geneem nie. Volgens ŉ berig in Business Day kan die president egter so gou as volgende week ŉ familievergadering hou om “dringende stappe” aan te kondig om die energiekrisis op te los. Ramaphosa het in sy jongste weeklikse nuusbrief gesê dat hy steeds met die betrokke ministers en senior amptenare vergader oor verskeie bykomende maatreëls om pogings om kragtoevoer te verhoog, te versnel. Besonderhede oor die maatreëls wat beplan word, is nog nie bekend nie. Desnieteenstaande staan AfriForum gereed om regsaksie te neem indien nog ŉ ramptoestand wel afgekondig word. Volgens die organisasie het die regering die afgelope paar jaar bewys dat hy nie vertrou kan word met die uitgebreide magte wat ŉ ramptoestand aan hom verleen nie. Hy meen dat nog ŉ ramptoestand net misbruik sal word – soos met die Covid-19-ramptoestand – om “politici te verryk, onreëlmatige tenders uit te deel en parlementêre oorsig vry te spring”. Ernst van Zyl. (Foto: Verskaf) “Dit wil voorkom of die rampbestuurswet nou die regering se nuwe gunsteling‑voertuig geword het om korrupte aktiwiteite te vergemaklik en uit te voer,” sê Ernst van Zyl, veldtogbeampte vir strategie en inhoud by AfriForum. “Die wet word duidelik misbruik en ŉ sogenaamde ramp wat deur wanbestuur veroorsaak is, val beslis nie binne die bestek van die wet nie. “Die feit dat kragonderbrekings Suid-Afrika nou al vir 14 jaar teister weens wanadministrasie, rasbeheptheid, korrupsie en vasklou aan Eskom as kragmonopolie, is ŉ katastrofe. Juis daarom kan ons nie die regering vertrou met bykomende magte nie, tensy ons ŉ tweede ramp wil bylas by die kragkrisis.” Suid-Afrika gaan die afgelope tyd gebuk onder die voortslepende beurtkragkrisis wat nou al weke lank voortduur. Die kragvoorsiener het Suid-Afrikaners by verskeie geleenthede daaraan herinner dat beurtkrag slegs as ŉ laaste uitweg ingestel word om die nasionale kragnetwerk teen ŉ totale ineenstorting te beskerm. Die land is onlangs in fase 6-beurtkrag gedompel nadat sommige Eskom‑werkers weens ŉ loongeskil met die kragvoorsiener gestaak het. Die situasie is vererger deur kragstasies wat glo onder sabotasievoorvalle deurgeloop het. Eskom het egter Woensdag aangekondig dat daar ŉ skrale verligting in die beurtkragfases vir die res van die week is.